b'\n_START_ARTICLE_\nPekka Loiri\n_START_PARAGRAPH_\nVeli-Pekka Loiri (s. 30. maaliskuuta 1946) on suomalainen graafinen suunnittelija, jota pidet\xc3\xa4\xc3\xa4n yhten\xc3\xa4 suomalaisen julistetaiteen uranuurtajista. Loiri on suunnitellut kirjankansia, kulttuurijulisteita, postimerkkej\xc3\xa4 ja yritysten ilmeit\xc3\xa4. Loirin suunnittelemia kirjankansia ja julisteita on ollut n\xc3\xa4yttelyiss\xc3\xa4 muun muassa Prahassa ja Bogotassa 2008. Loiri toimii Lahden julistebiennaalin johtajana._NEWLINE_Loiri on opiskellut taidegraafikko Aukusti Tuhkan graafisessa koulussa 1971\xe2\x80\x931972._NEWLINE_Loiri aloitti uransa mainostoimistossa ja oli sen j\xc3\xa4lkeen WSOY:n art director 1973\xe2\x80\x931981. H\xc3\xa4n on ollut Taideteollisen korkeakoulun opettaja vuodesta 1978. H\xc3\xa4n on opettanut ja toiminut rehtorina MG-koulussa. Lis\xc3\xa4ksi h\xc3\xa4n on opettanut monissa merkitt\xc3\xa4viss\xc3\xa4 ulkomaisissa alan oppilaitoksissa. H\xc3\xa4n on kirjoittanut graafisesta suunnittelusta muun muassa alan oppikirjoja ja toiminut tuomarina kilpailuissa kotimaassa ja ulkomailla._NEWLINE_N\xc3\xa4yttelij\xc3\xa4 Vesa-Matti Loiri on Pekka Loirin veli ja kapellimestari Paavo Berglund oli h\xc3\xa4nen serkkunsa. Pekka Loirin tyt\xc3\xa4r on kirjailija ja sanoittaja Lilli Loiri-Sepp\xc3\xa4.'